Palgainfo agentuur: tunnustuse puudumine suurendab rahulolematust palgaga
Palgaga rahulolematus on selgelt seotud tunnustuse puudumise ning töötasustamise kehva kommunikeerimisega, näitab Palgainfo Agentuuri ja partnerite eelmise aasta lõpul läbi viidud tööturuküsitluse põhjalikum analüüs.
Agentuur tutvustab analüüsi tulemusi ja järgmise küsitluse fookust teisipäeval, 31. märtsil seminaril "Töö motiveeriv ja kuluefektiivne tasustamine: Mis maksab motiveeritud töötaja?"
"Kuigi töötasuga rahulolu juures on väga oluline selle suurus ja töötaja majanduslik toimetulek, mängivad tähtsat rolli ka töötajate tunnustamine ning see, kuidas töötasustamisest räägitakse." Palgainfo Agentuuri juht Kadri Seeder
Agentuuri ja partnerite järgmise küsitluse fookuses on sisekommunikatsioon ja tööandja mainekujundus. Uuringute partneri, tööandja turunduse agentuuri Brandem juhi Paavo Heili sõnul on rahulolematus töötasuga peamine põhjus, miks töötajad soovivad töökohta vahetada.
„Kasvavas tööjõupuuduse olukorras on töötajate hoidmise võtmeküsimus, kuidas tasustamisest rääkida nii värbamisel kui ka töö korraldamisel. Rahulolu kujundamisel palga ja töötingimustega on väga oluline sisekommunikatsioon ning organisatsiooni oskus end tööandjana turundada.“ Paavo Heil, Brandem
Analüüsi tulemusi tutvustav seminar toimub lokaalis Roheline Ämblik (Peterburi tee 48, Tallinn) kell 9:30-16:30. Ajakirjanikud on oodatud üritust kajastama. Oleme tänulikud, kui oma tulekust teada annate.
Palgainfo Agentuur küsitles eelmise aasta novembris 310 tööandjat ning 15 980 töötajat ja tööotsijat. Uuringut aitasid läbi viia Eesti suurim tööportaal CV Keskus, Tartu Ülikooli majandusteaduskond, lühiajalise töö portaal GoWorkaBit, personalitöö teenuste pakkuja HR factory ja töötajate sisemotivatsiooni arendaja Flowtime. Järgmine uuring viiakse läbi selle aasta mais.
Eelmine lugu: 6 taktikat, mida tasub värbamises kasutada
Järgmine lugu: Suurimad valearvamused noorte kohta (video)